55. schôdza NR SR - 1.deň - B. popoludní
Dátum: 2015-10-07
Poslanec: Hlina, Alojz (KDH)
Druh vystúpenia: Vystúpenie v rozprave

44. Vážený pán predsedajúci, vážený pán minister, vážené kolegyne, kolegovia, takže je to taká zvláštna situácia, že premiér nám teraz letí na Kubu, niekde v lietadle pozerajú na Atlantik, tešia sa na Havanu, na rum, hotel Nacional a my tu zachraňujeme, akože zachraňujeme zdravotníctvo. A ja si dovolím, za určitých okolností sa možno aj vytešujú, že aký husársky kúsok sa im podaril, hej, sa smejú na tej palube, že tu sedí, si predstav, si sedí tam Čislák, hovorí o tom, že sa zvýšia platy, ale ony sa v zásade tie platy znížia, ale my to všetko, kým to zistia, to všetko odprezentujeme, že budú zvýšené. Čiže elektorát SMER-u povie, vidíte, jak pracujú, však platy sa idú zvyšovať, a tu sú, a to zaznelo, ja som fakt pozorne tú diskusiu sledoval, a zaznelo tu, že za určitých okolností sa tie platy v tých štátnych nemocniciach môžu znížiť. Sestry na to namietajú. Kontroval pán Valocký ako šéf asociácie, že nie, lebo oni dali memorandum, že neznížia. Teraz som sa ho bol pýtať. Pýtal som sa, pán Valocký, že a ako dlho ste dali to memorandum? Ja tipujem, že to memorandum bude platiť do marca alebo do apríla. Viete, lebo potom už nebudú s tým viazaní. Samozrejme, sestričky, kľudne môžte byť kľudné, do marca vám v štátnych nemocniciach určite neznížia plat a v tých malých vám pravdepodobne zvýšia, to všetko do marca bude určite fungovať. Čo bude po marci, nevie nikto. Tým som chcel uviesť, že v tejto krajine sme schopní urobiť naozaj husársky kúsok. To znamená predať ľuďom, voličom zákon o zvýšení platov, ale v praxi to bude znamenať, že sa môže tým niektorým sestričkám znížiť ten plat. Čo oni už aj chúďatá naučené, že kde žijú, aj cítia, že by to tak mohlo skončiť. Prosím vás, je starý žalm, ktorý hovorí, že: "Som starec, bol som mladík, ale spravodlivého som nevidel opusteného a jeho deti som nevidel žobrať o chlieb." Kým poviem druhú časť môjho, uvádzam, lebo povedzte mi, prosím vás, ako vy môžete chcieť od tej sestry, ako môžte od tej zdravotnej sestry spravodlivo požadovať, že, sestrička moja, tu sa pozeraj, čo sa tu deje, za tých 500 alebo, ja neviem, 600, alebo koľko eur, za tie peniaze pozeraj sa, čo sa tu deje, pozeraj sa na tých kravatárov z Košíc, keď prídu otvárať nejakú novú, nejakú časť nemocnice, a počúvaj, čo sa hovorí na chodbách, počúvaj tú šuškandu, že čo, čo stojí. Viete, vy môžte povedať, vydržme, môžte jak Churchill povedať, ja vám sľúbim iba krv a pot a slzy, môžte, lebo ste spravodliví, ale nemôžte sa postaviť v obleku za 1 500 euro pred sestričky a povedať im: "Sestričky, vydržte! Vydržte, ešte na platy nie je, lebo však ide cez Pašku, cez neviem či Medirexy, aké -rexy košické sa idú kupovať nejaké cétečká. Vydržte! Vydržte, keď sa nakŕmime na cétečkách a keď sa nakŕmime na iných diagnostických prístrojoch, keď všetko vymaľujeme za 350-krát predražené sumy, tak potom vám možno niečo pustíme." No to nemôžte, ani na Slovensku nie. Ani na Slovensku. A toto je biedny ľud, to je zbitý ľud, zbedačený, oni to majú v sebe, my to máme v sebe, ten dereš. My ho máme v sebe. Prosím vás, videli ste odborárov Air France? Videli ste odborárov Air France?! Ja nehovorím, že sa má niekto inšpirovať. Prosím vás, na čele akéhokoľvek, tu keby naozaj na nás záležalo, na ľuďoch našej krajiny, tu je stredovek, prosím vás. Tu je feudalizmus. Tu je feudalizmus! A sestričkám tá ich trpezlivosť, ja žasnem. Ja žasnem, že ste ich, že vydržali doteraz pozerať, že vydržali doteraz pozerať na tie tváre, ktoré prišli na Longoni A osmičkách v oblekoch za 1 500 euro im otvárať nejaké cétečko alebo nejaký röntgen a ešte si nechali spraviť kávu niekde vzadu a hovoriť im: "Vydržte, sestričky, vydržte, vydržte, my keď toto všetko pre obchodujeme, tak potom vám možno zvýšime plat. Sestričky, vy sa nič nebojte, prosím vás. Vy sa nič nebojte." Ja nebudem navádzať, nebudem navádzať, ja len budem hovoriť, keď táto krajina má na to, aby dokázala kúpiť cétečko za trikrát také drahé, keď tá krajina má na to, aby sme tuná pána Foraia a jeho tetu Anku a neviem čo všetko nakŕmili, tak má aj na toto. Keď nebude mať, prosím vás, keď sa tu postaví svätý muž, keď sa tu postaví svätý muž a poviem: "Trhajte ma. Ja nemám nič. Ja poroste vám nemám z čoho dať. Vydržte to, sľúbim vám jak Churchill krv a slzy." Ale keď to vydržíme, potom sa to zlepší, tak potom od tých sestričiek by ste mohli spravodlivo požadovať, že vydržte. Teraz nemáte najmenšie morálne právo od nich nič chcieť! Nič! Sestričkám by som odporučil v tomto medziobdobí ísť protestovať pred - kde to je ten River Park? - pred Foraiov byt. Prosím vás, ja to mám doma. Ja mám, vedľa mňa býva štátny úradník, ktorý skupuje byty na najlepšej, najlukratívnejšej adrese v Bratislave, však ja neviem, či to toľko platia. Ja neviem, ja neviem, ako je možné, to sa hovorí, to som teraz počul, že žart, že: Ako spoznáš Košičana v Bratislave? Že kupuje veľké byty a platí v hotovosti. Prosím vás, asi je to Košičan, ktorý má nos v zdravotníctve. Ako je možné, ja by som sestričkám odporučil, ja by som sestričkám odporučil ísť protestovať a dosledovať si tento zákon pred Foraiov byt. Prosím vás, ako môže nejaký štátny úradník, ja podnikám, odkedy sa dá, ja neviem, od 90. roku, ale ja som si v River Parku byt nekúpil. Ja na to nemám. Jako môže štátny úradník proste zarobiť takéto peniaze?! Ja žasnem! Ja normálne žasnem. Ja by som sa tiež chcel dozvedieť, kde toľko platia? Sestričkám by som odporučil, ak na vás bude niekto apelovať, že máte vydržať, že nemáte byť chamtivé, že nemáte chcieť veľa, lebo riskujete, tak prosím vás, choďte sa pred ten Foraiov byt v tom River Parku, choďte sa tam pozrieť a pýtajte sa, skade mal. A keď Forai vysvetlí, že skade na ten byt nabral, keď Paška vysvetlí, skade nabral na ten dom v mestskom parku, keď neviem, kto všetko vysvetlí, že v čom sa vozí, na čom sa vozí, tak potom tie sestričky, môžte od nich spravodlivo žiadať, že nech sa držia vzadu. Pokiaľ toto nevysvetlíte, nemá tu nikto z vás právo, morálne právo sa tu nemá postaviť. Prosím vás, teraz tá situácia Všeobecnej zdravotnej. Tak ste odvolali Foraia a dali ste tam nejakého Vaďuru, či ak sa volá? A Vaďura predal pozemky za 80 euro meter štvorcový v centre Bratislavy, hej, čiže štát prišiel o veľké peniaze. (Reakcie z pléna.) Tak, prosím vás, čítať ešte viem, ale vy jasne, že vy poviete, že nepredal, proste... (Reakcie z pléna.) Dobre. Dobre, toho človeka (reakcie z pléna), toho človeka... (Reakcie z pléna. Prerušenie vystúpenia predsedajúcim.) Figeľ, Ján, podpredseda NR SR 45. Pán poslanec, vy nereagujte na sálu. V sále, poprosím, sú faktické, je možnosť prihlásiť sa. Dostanete dve minúty, bude to v zápise. Priatelia, trošku kultúry do tej politiky. Nech sa páči. Hlina, Alojz, poslanec NR SR 46. Dobre. Čiže v tom košickom prostredí alebo v tom prostredí nášho zdravotníctva ste nového nominanta dali človeka, ktorého obchádza určitý chýr. Dobre? (Reakcia z pléna.) Aj mňa. No však ho povedzte, kľudne sa prihláste, hovorte, ale tu je kolega Martvoň, niečo povie Šaňo a spol. Prosím vás, to je jedno. Ale, čiže a ja sa chcem spýtať, ja sa chcem spýtať, ja sa chcem spýtať, tá všeobecná a ľudia okolo toho, prosím vás, to je väznica? Jak keby vo väznici volili nejaký odborový orgán, že všetci sme tam väzni a jedni sú horší, jedni menší, ale všetci sú väzni. To znamená, že v našom zdravotníctve nie je niekto, kto by mohol robiť riaditeľa Všeobecnej zdravotnej a neobchádzal ho chýr?! Pán Baláž, veď vy ste lekár. Nie je niekde niekto? Pán Uhliarik, nie je niekto niekde, ktorého neobchádza nejaký chýr, že proste sa s niečím motá?! Nie je taký človek, ktorý by mohol robiť riaditeľa všeobecnej? Musí to byť jak z ústavu, že to je ako vo väznici, keby volili, že všetci sme tam nejakí?! Nemáte, vážení, nemáte morálne právo apelovať tuná na sestry, rozprávať o sestrách po tom všetkom, čo vás obchádza. Po tom všetkom, čo obchádza zdravotníctvo. Čo obchádza košickú kliku. Prosím vás, držkovú varia v Bystrici z Luxemburgu, držkovú varia. (Reakcie z pléna.) Držkovú! Presne. A v Košiciach odkiaľ? Z Cypru?! To je presne to, vážení, z Cypru, lebo my nevieme navariť držkovú, však?! My nevieme navariť držkovú? Musí prísť firma z Luxemburgu navariť do banskobystrickej nemocnice. Tam ste to dopracovali, vážení! Tam ste to dopracovali. Nemáte najmenšie morálne právo hovoriť a niečo apelovať na sestry! Obzvlášť, keď som sa dozvedel, že tie ich požiadavky na to, aby sa ony cítili nejakým spôsobom v tomto komfortne, predstavujú promile. Ak teraz je návrh 0,81, 0,85, 0,96, sú nejaké tie kategórie, a ony hovoria, 0,81 chcú na 0,87 a z 0,85 chcú na 0,9 a tretiu kategóriu chcú rovnako. Prosím vás, by som sa hanbil. By som sa hanbil! By som bol rád, že sú také skromné, by som bol rád, že sú také skromné tie sestričky po tom všetkom, po tom všetkom, na čo sa museli pozerať! To, že ste, vy ste husárski, v tom ste majstri. Naozaj, vyzerá to, že toto odkomunikujete, že samostatná schôdza bola o zvyšovaní platov zdravotných sestier. To bude husársky kúsok. Samostatná schôdza trošku to prekryje Forai a spol., košickú kliku, nie? Že proste to je úplne dramaturgia, kto vám to vymýšľa? Veď to proste, to by uživilo, aj do Hollywoodu niekto by mohol ísť, ako v tomto treba fakt klobúk dole, že niektorí tí vaši spin doktori to fakt vedia. Proste ako to prevaliť. Dať to na samostatnú schôdzu, proste nájsť tomu váhu, lebo to má iné znenie. V niečom to robíte dobre. A ja verím, že my budeme riešiť to, že niekto sa nerozpakuje, nerozpakuje zarábať na peniazoch zo zvončeka. Myslím, že to máme v zákone, že keď ukradnete kvety na cintoríne, tak je to horšie, lebo je to obzvlášť zavrhnutiahodným spôsobom. Prosím vás, poďme rozmýšľať nad tým, že keď niekto urve niečo zo zdravotníctva a školstva, tak to dajme to isté, podľa mňa je to je to isté. Veď vy keď niekomu zoberiete hlavnicu, podušku spod hlavy nejakému pacientovi, tak by ste nemali, by ste rozmýšľať nad tým, že koľko stojí tá poduška?! A by ste mali zavrieť hneď. Prosím vás, vy keď decku, vy keď decku, od ktorého si sľubujete, že raz bude platiť dane, keď teraz tu budeme riešiť, čo sa deje na ministerstve školstva, nie ste schopní dať učebnicu, tak to nie je o tom, že koľko stála tá učebnica, to je o ten princíp, že vy ste to schopní urobiť. Zavrieť, až bude čierny, prosím vás. Áno, my by sme mali naozaj, že ak niekto je schopný zobrať peniaze, ktoré sú určené na zdravotníctvo a na školstvo, tak neposudzujme, tak ako pri tom kvetináči na cintoríne, neposudzujme sumu. To je obzvlášť zavrhnutiahodným spôsobom spáchané. Obzvlášť zavrh... (Rečník nedopovedal slovo.) A jak sa tá košická klika na tom baví, čo? Jak sa tá košická, pán Raši, teraz vykrikujte. Prosím vás, slovenské zdravotníctvo ovláda košická klika. Ja mám Košičanov rád. Košičania sú slušní ľudia a vy im robíte hanbu! Košiciam - mestu, slušnému mestu, mestu, ktoré stálo na začiatku zmien, že dokázali prísť do mestského parku. Košická klika robí hanbu pred celým Slovenskom. Prosím vás, kde ste dostali to zdravotníctvo?! Kde ste ho dostali, pán Raši, vy! Vy by ste mali šúchať nohami a tichučko sedieť, prosím vás, za to, čo ste urobili s lekárňami. To, čo ste urobili s lekárňami s vašimi dodatkami. Za to, čo ste vy košická klika - Paška, Forai, Pažinková, pán Čislák, pán Senčák, pán Raši, veď... (Reakcia z pléna.) A ja, ja som neni z Košíc, vážení. Viete čo, to je des, čo ste urobili. Áno, viete, tá plasticita, tá vizualizácia toho zážitku, ja verím, že ľuďom možno otvorí oči, lebo my vieme, že v zdravotníctve je bordel. Ale už keď to máme takto naservírované, tak by to mohlo ľudí už začať zaujímať, že ako je to možné, že tá štatistická pravdepodobnosť, že niekto vplyvný v zdravotníctve je z Košíc a že sa tam takých, že by to už mohlo natrknúť aj tých, ktorí vám veria všetko, čo len, na čo si spomeniete a čo im predložíte, že čosi nie je v poriadku. Prosím vás, naozaj to nie je v poriadku. Nechajte na pokoji zdravotníctvo. Prosím vás, choďte niekde inde zarábať. Choďte, vymyslite niečo, niečo technologické, niečo veľké, niečo objavné. Zarábajte, koľko treba. Nechajte zdravotníctvo tak. Proste tešte sa z toho, aby ste mohli prísť nie ako, že ide z vás strach, že ide z vás strach, lebo prídu papaláši z Bratislavy, košickí papaláši z Bratislavy, ale aby sa našiel rešpekt, že, áno, prišli tí cnostní muži, ktorí so zdravotníctvom urobili poriadok, a vtedy vám tá sestrička tú kávu urobí z radosti, prosím vás. Teraz vám ju urobí zo strachu, lebo teraz sa bojí, že ju vyrazia aj z tej mizerne platenej roboty. Taký chýr nech vás obchádza. Nech obchádza ľudí, ktorí tu budú pri zdravotníctve, takýto chýr. Prečo obchádza slovenské zdravotníctvo chýr, že čo ste zač? Čo je tá košická klika zač? Forai v River Parku byt. Ja mu ho nezávidím, prosím vás, nech tam čumí nad tým Dunajom, koľko chce, ale podľa mňa by malo ľudí zaujímať, ako si štátny úradník zarobí na taký byt. Malo by ich to. Veď keď zarobí, zarobí, dobre. Prosím vás, nemôžte v tej arogancii pokračovať donekonečna, že tých ľudí lámať jak na kolene, to nech vás nezaujíma. To nech vás nezaujíma. Skončím. Ďakujem veľmi pekne za pozornosť. A, sestričky, aby to nebolo pochopené zle, vždycky sa nájde niekde, vždycky stál na začiatku a ja fandím sestričkám a ja ich viem pochopiť, ja viem pochopiť to, že sa neviete na niečo pozerať a na to, čo sa ony chúďatá musia pozerať. Čo ony musia s čím byť konfrontované, že to nevedia, a ešte im niekto hovorí, že vydržte, vydržte, vydržte. Nemusíte nič vydržať. Keby sa v slovenskom zdravotníctve nestrácali peniaze cestou cez košický tunel, kliku, tak tie platy mohli byť tam, ako sa hovorí, že sú v slušných krajinách, že predstavujú to, čo kolega Uhliarik vypočítava, že predstavujú určitý podiel na priemernej mzde. A nikto sa tu nemusí cítiť zaviazaný a tesne pred voľbami to chápať ako ústretovosť a ešte si nechať zatlieskať. Ďakujem pekne. (Potlesk.)